《诗赠王》
宋代·孔平仲

广庭试群材，俊笔驰短晷。锁厅争第一，乃后二三子。

骑龙失头争，十载困泥滓。泛舟自淮南，得邑穷楚尾。

江上始相逢，清名久吾耳。油然睹颜色，悦泽已可喜。

博学有渊源，高谈见根柢。有如万斛钟，久叩声益起。

如君岂易得，蹭蹬乃在此。棫朴析为薪，奈何遗杞梓。

我本世畸人，儳焉顽似鄙。一官傍松楸，自足胜朱紫。

功名已灰心，藜藿思没齿。欲结方外游，徜徉访云水。

闻君亦有意，不恋五斗米。笑指庐山高，论交从此始。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。